stanford-oval/wikipedia huggingface dataset:
Flowers (שיר של מיילי סיירוס)
הצלחה מסחרית > אמריקה הצפונית

במהלך חמש השעות הראשונות ליציאתו ב-12 בינואר 2023, "Flowers" צבר 685,000 השמעות, 2.4 מיליון השמעות ברדיו ו-2,000 עותקים דיגיטליים שנמכרו והופיע לראשונה במקום ה-21 במצעד השירים הדיגיטליים. לאחר שבוע יציאתו המלא (13–19 בינואר) "Flowers" הופיע לראשונה בראש הבילבורד הוט 100, והפך לשיר ה-65 בהיסטוריה שעשה זאת, לסינגל השני של סיירוס אחרי "Wrecking Ball" שדורג בראש המצעד ולכניסה ה-11 שלה לעשירייה הפותחת במצעד. בשל צבירה של 52.6 מיליון השמעות, 33.5 מיליון השמעות ברדיו ו-70,000 עותקים דיגיטליים שנמכרו, הוא הופיע לראשונה בראש מצעד שירי הסטרימינג, עלה למקום הראשון במצעד השירים הדיגיטליים והופיע לראשונה במקום ה-18 במצעד שירי הרדיו. באותו שבוע, סיירוס דורגה לראשונה במהלך הקריירה שלה במקום השלישי במצעד ארטיסט 100, תוך שקטלוג המוזיקה הכולל שלה רשם עלייה של 65 אחוזים בסטרימינג בארצות הברית. "Flowers" נשאר במקום הראשון בהוט 100 במשך שלושה שבועות נוספים. הוא הפך לשיר המושמע ביותר מאז "Way 2 Sexy" של דרייק בספטמבר 2021, שצבר 59.8 מיליון השמעות בשבוע השני ליציאתו, כמו גם השיר הראשון שצבר במשך שבועיים רצופים לפחות 50 מיליון השמעות מאז "Drivers License" של אוליביה רודריגו בינואר 2021, השיר הראשון (לא כולל שירי חג המולד) שצבר במשך שלושה שבועות רצופים לפחות 40 מיליון השמעות מאז "Good 4 U" של אוליביה רודריגו ביוני 2021 והשיר הראשון שנמכר בלמעלה מ-30,000 עותקים במשך שלושה שבועות רצופים מאז "My Universe" של קולדפליי ו-BTS באוקטובר 2021.
בקנדה, "Flowers" הופיע לראשונה בראש מצעד קנדה הוט 100, והפך לסינגל השני של סיירוס אחרי "Wrecking Ball" ב-2013 שעשה זאת.
נכון ליולי 2024, "Flowers" מחזיק בשיא הזמן הארוך ביותר במקום הראשון במצעד השירים העכשוויים למבוגרים של בילבורד, עם 56 שבועות.
הצלחה מסחרית > בין-לאומי

השיר הגיע לראש המצעדים הבין-לאומיים ברוב מדינות אירופה, כולל אוסטריה, בלגיה (גם פלנדריה וגם ולוניה), בולגריה, קרואטיה (גם מצעד האיירפליי רדיו וגם מצעד שירי קרואטיה), צ'כיה, דנמרק, פינלנד, צרפת, גרמניה, יוון, הונגריה, איסלנד, אירלנד, לטביה, הולנד (גם Dutch Top 40 וגם מצעד 100 הסינגלים ההולנדיים), נורווגיה, פולין (גם מצעד שירי הסטרימינג וגם מצעד האיירפליי), פורטוגל, רומניה, סלובקיה, שוודיה,, שווייץ, והממלכה המאוחדת. בממלכה המאוחדת, "Flowers" הופיע לראשונה בראש מצעד הסינגלים הבריטי עם 92,000 נקודות בסך הכול במצעד, שנחלקו לפי 9.9 מיליון השמעות; מצבור ההשמעות הגדול ביותר לשיר מאז "As It Was" של הארי סטיילס באפריל 2022. השיר נשאר במקום הראשון בשלושת השבועות העוקבים, והפך לסינגל השלישי של סיירוס שדורג בראש המצעד של הממלכה המאוחדת אחרי "We Can't Stop" ו-"Wrecking Ball" (שניהם מ-2013) והראשון שנשאר שם במשך יותר משבוע אחד. ב-10 בפברואר 2023, השיר קיבל את תואר הזהב על ידי איגוד תעשיית ההקלטות הבריטי (BPI) על מכירות של 400,000 עותקים במדינה בסך הכול. בגרמניה, "Flowers" הופיע לראשונה במקום השני במצעד הסינגלים של GfK אנטרטיינמנט ועלה למקום הראשון בשבוע השני ליציאתו, והפך לראשון של סיירוס שעשה זאת במדינה. גם בצרפת "Flowers" הופיע לראשונה במקום השני במצעד הסינגלים של המדינה המתפרסם על ידי איגוד תעשיית ההקלטות הצרפתי (SNEP) ועלה למקום הראשון בשבוע השני ליציאתו, והפך לראשון של סיירוס שעשה זאת במדינה.
מחוץ לאירופה, "Flowers" הגיע לראש המצעדים באוסטרליה, ישראל, ניו זילנד, פרגוואי, הפיליפינים, סינגפור, אפריקה הדרומית, וגם וייטנאם, כמו גם מצעד הסטרימינג הכולל של MENA, והמצעד הכוללת של חבר העמים של המדינות העצמאיות. באוסטרליה הוא צברה למעלה מ-5 מיליון השמעות בשבוע הראשון ליציאתו, ושבר את שיא כל הזמנים במדינה. השיר שהה במשך ארבעת השבועות הראשונים ליציאתו בראש מצעד הסינגלים של ARIA, מה שהפך אותו לראשון של סיירוס שעשה זאת במדינה. ב-10 בפברואר 2023, השיר קיבל את תואר הפלטינה על ידי איגוד תעשיית ההקלטות האוסטרלי על מכירות של למעלה מ-70,000 עותקים במדינה.
הצלחה מסחרית > בין-לאומי > בישראל

בישראל, זכה השיר להצלחה ארצית. על סמך נתונים שנאספו בין 15 ל-21 בינואר 2023 הושמע השיר 43 פעמים בתחנות הרדיו בישראל, בראשן רדיו קול הים האדום שם הושמע 12 פעמים בסך הכול. כתוצאה מכך, דורג במקום השלישי במצעד העברי של מדיה פורסט, מאחורי "Kill Bill" של סיזה ו-"Made You Look" של מייגן טריינור. בשבוע העוקב, הושמע השיר 111 פעמים בתחנות הרדיו (עלייה של 250 אחוזים בקירוב), בראשן גלגלצ שם הושמע 19 פעמים בסך הכול; הוא דורג במקום הראשון במצעד והפך לשירה השלישי של סיירוס שעשה זאת במהלך הקריירה שלה (והראשון בשנות ה-20 של המאה ה-21).
בין 29 בינואר ל-4 בפברואר הושמע השיר 135 פעמים בתחנות הרדיו, בראשן רדיו קול הים האדום בשנית, שם הושמע 41 פעמים בסך הכול; דבר שהוביל לכך שהוא שהה שבוע נוסף בראש המצעד של מדיה פורסט. בסמוך לכך, פורסם כי בספוטיפיי ישראל זכה "Flowers" להצלחה חסרת תקדים גם כן, כאשר הצליח לצבור בפחות מחודש 1,465,045 מיליון השמעות בסך הכול. בין 5 בפברואר ל-11 בפברואר הושמע השיר 117 פעמים בתחנות הרדיו בישראל, בראשן רדיו קול הים האדום שם הושמע 40 פעמים בסך הכול. במצעד הרשמי של גלגלצ נכנס השיר היישר אל המקום השני ב-26 בינואר. בשבוע שלאחר מכן, עלה למקום הראשון ושהה בראש המצעד במשך שנים-עשר שבועות לא רצופים.
"Flowers" היה לשיר הסולו הראשון של סיירוס שהצליח לשהות יותר משלושה שבועות בראש המצעד של מדיה פורסט ("Nothing Breaks Like a Heart" של מארק רונסון בהשתתפותה עשה זאת קודם לכן).
וידאו קליפ > עלילה

הוצאת הסינגל "Flowers" לוותה בווידאו קליפ רשמי, בבימויו של ג'ייקוב ביקסנמן. הקליפ מתחיל בצילום רחב של סיירוס הולכת על גשר בפארק אליסיאן (אנ'), לוס אנג'לס כשהיא לובשת שמלת וינטג' מוזהבת של איב סן-לורן, עם ברדס ומשקפי שמש, ולאחר מכן הקליפ מתחלף לסצנות בהן ניתן לראותה שוחה, מתאמנת ורוקדת – לגמרי לבדה (לפי משמעות השיר).
ביום הראשון ליציאתו, צבר הקליפ למעלה מ-10 מיליון צפיות בסך הכול. הוא דורג במקום הראשון ברשימת הקליפים הנצפים ביותר ברחבי העולם בהמשך ארבעה שבועות רצופים.
וידאו קליפ > אופנה

כאמצעי המשקף את המוטיבים הליריים של השיר של אהבה עצמית והעצמה, הקליפ של "Flowers" מציג את סיירוס "חובקת אסתטיקה וינטג'ית, מפתה ואנדרוגנית". בווג סיווגו את הסצנה בה סיירוס לובשת את השמלה המוזהבת של איב סן-לורן כ"רגע של נפילת מיקרופון" וקבעו כי "אי-שם בהיכל התהילה המטפורי של הווינטג', יודבק לוח עם שמה של מיילי סיירוס על הקיר". ב-CR Fashion Book הצהירו כי סיירוס "סיפקה כמה רגעי אופנה רציניים" בקליפ המציג עידן חדש של אופנה עבור הזמרת, "[הקליפ הוא] דבר שמשקף את רוחה כמבצעת, אך גם כאייקון אופנה עבור הדור הנוכחי (דור ה-Z)".
בקליפ, סיירוס נראית לובשת סט הלבשה תחתונה שחור של לה פרלה מדגם בריגיטה. נטלי סלמון מ-Hello! כתבה מאמר בו נחשף שחיפושים מקוונים אחר "סטים של הלבשה תחתונה שחורה" עלו ב-413% בעקבות השקת "Flowers".
תביעת העתקה ספרותית

בספטמבר 2024, סיירוס נתבעה על כך שהיא ושותפיה לכתיבת השיר, גרגורי היין ומייקל פולק, העתיקו חלקים משיר של ברונו מארס בעת שכתבו את "Flowers". התביעה הוגשה על ידי חברת Tempo Music Investments, שטוענת כי השיר משתמש בצורה לא מורשית באלמנטים מתוך הבלדה של מארס משנת 2013, "When I Was Your Man". התביעה לא הוגשה על ידי מארס או מי מהכותבים הנוספים של השיר. בין הנתבעים גם חברת Sony Music Publishing (אנ'), אפל, טארגט, וולמארט ועוד חברות נוספות שהפיצו את השיר. התביעה טוענת כי "Flowers" דומה באופן מהותי לשיר של מארס, במיוחד במבנה המלודי, בהרמוניה, בבייסליין המחבר, במספר חלקים מהפזמון, ובאלמנטים תיאטרליים מוזיקליים ומציינת כי השיר של סיירוס "לא היה יכול להתקיים" ללא השיר של מארס. התביעה מבקשת פיצויים שייקבעו במשפט, עד למקסימום של 150,000 דולר לכל הפרה, סכום שעלול להיות משמעותי בהתחשב בהצלחת השיר.
בנובמבר 2024, סיירוס הגישה את תגובתה הראשונה לתביעה. עורכי דינה של סיירוס טענו כי התביעה לוקה ב"פגם קטלני": העובדה שמארס ושאר הכותבים של השיר המקורי לא היו מעורבים בה. במסמכים שהוגשו לבית המשפט, עורכי דינה של סיירוס טענו כי התביעה אינה עומדת בדרישות החוקיות הנדרשות, משום ש-Tempo מחזיקה בזכויות לא-בלעדיות בלבד, שאינן מאפשרות לה להגיש תביעת זכויות יוצרים בארצות הברית. עורכי הדין טוענים כי על פי החוק הפדרלי, רק בעלי זכויות בלעדיות יכולים להגיש תביעה מסוג זה. ”התביעה הוגשה על ידי גוף אחד בלבד, ללא הסכמה של שאר הכותבים או הבעלים של השיר המקורי,” כתבו עורכי הדין של סיירוס. ”מתן זכויות על ידי כותב אחד בלבד אינו מקנה זכות עמידה לתביעה.”. בנוסף, עורכי דינה של סיירוס דחו טענות של דמיון בין השירים אלו וטענו כי ישנם הבדלים משמעותיים בין השירים, כולל הבדלים במלודיה, בהרמוניה ובמילים. הם טענו כי הדמיון הוא שולי, אקראי ואינו מוגן בזכויות יוצרים.
עורך הדין של Tempo Music, אלכס וויינגרטן, דחה את טענות עורכי הדין של סיירוס, וטען כי מדובר ב"ניסיון לטעון טענות טכניות מזויפות" במקום להציג הגנה מהותית. הוא טען כי Tempo היא הבעלים של הזכויות וכי החוק ברור לגבי זכותה להגיש תביעה.
מיקומי שיא

|   ‏‏‏  מצעדים ודירוגים (2023)> מדינה |   ‏‏‏  מצעדים ודירוגים (2023)> מצעד |   ‏‏‏  מצעדים ודירוגים (2023)> מיקום שיא |   ‏‏‏  מצעדים ודירוגים (2023)>  |
| --- | --- | --- | --- |
|  עולמי | בילבורד גלובל 200 | 1 |  |
|  עולמי | בילבורד גלובל ללא ארצות הברית | 1 |  |
|  אוסטריה | Ö3 אוסטריה טופ 40‏ | 1 |  |
|  אוסטרליה | מצעד הסינגלים האוסטרלי | 1 |  |
|  אורוגוואי | מוניטור לטינו | 12 |  |
|  איטליה | מצעד הסינגלים האיטלקי | 5 |  |
|  אירלנד | מצעד הסינגלים האירי | 1 |  |
|  אל סלוודור | מוניטור לטינו | 6 |  |
|  ארצות הברית | בילבורד הוט 100 | 1 |  |
|  ארצות הברית | מצעד 40 שירי המיינסטרים | 16 |  |
|  ארצות הברית | מצעד השירים העכשוויים למבוגרים | 1 |  |
|  ארצות הברית | מצעד 40 השירים למבוגרים | 14 |  |
|  ארצות הברית | מצעד מכירות השירים הדיגיטליים | 21 |  |
|  גואטמלה | מוניטור לטינו | 9 |  |
|  גרמניה | GfK – טופ 100 | 2 |  |
|  הולנד | מצעד 40 הסינגלים ההולנדיים | 2 |  |
|  הממלכה המאוחדת | מצעד הסינגלים הבריטי | 1 |  |
|  ולוניה | אולטראטופ 40 | 3 |  |
|  ישראל | מדיה פורסט ישראל | 1 |  |
|  ישראל | היטליסט | 5 |  |
|  לטביה | לטביה טופ 40 | 16 |  |
|  ליטא | AGATA | 1 |  |
|  נורווגיה | VG-lista | 2 |  |
|  ניו זילנד | המצעד הניו זילנדי הרשמי | 1 |  |
|  ספרד | PROMUSICAE | 2 |  |
|  פינלנד | המצעדים הפיניים הרשמיים | 2 |  |
|  פלנדריה | אולטראטופ 50 | 1 |  |
|  צ'כיה | ČNS IFPI | 1 |  |
|  קוסטה ריקה | מוניטור לטינו | 11 |  |
|  קוריאה הדרומית | סירקל צ'ארט | 61 |  |
|  שוודיה | סוורייטופליסטן | 1 |  |
|  שווייץ | המצעד השווייצרי | 1 |  |
מיקומי שיא > מצעדי סוף שנה

|   ‏‏‏  מצעדי סוף שנה (2023)> מדינה |   ‏‏‏  מצעדי סוף שנה (2023)> מצעד |   ‏‏‏  מצעדי סוף שנה (2023)> מיקום שיא |   ‏‏‏  מצעדי סוף שנה (2023)>  |
| --- | --- | --- | --- |
|  עולמי | בילבורד גלובל 200 | 1 |  |
|  עולמי | בילבורד גלובל ללא ארצות הברית | 1 |  |
|  ארצות הברית | בילבורד הוט 100 | 2 |  |
|  ארצות הברית | מצעד שירי הסטרימינג | 4 |  |
|  ארצות הברית | מצעד שירי הרדיו | 1 |  |
|  ארצות הברית | מצעד השירים הדיגיטליים | 3 |  |
|  ארצות הברית | מצעד הפופ איירפליי | 2 |  |
|  ארצות הברית | מצעד השירים העכשוויים למבוגרים | 4 |  |
|  ארצות הברית | מצעד 40 השירים למבוגרים | 1 |  |
|  ישראל | המצעד הבינלאומי השנתי של גלגלצ | 1 |  |
|   ‏‏‏  מצעדי סוף שנה (2024)> מדינה |   ‏‏‏  מצעדי סוף שנה (2024)> מצעד |   ‏‏‏  מצעדי סוף שנה (2024)> מיקום שיא |   ‏‏‏  מצעדי סוף שנה (2024)>  |
| --- | --- | --- | --- |
|  עולמי | בילבורד גלובל 200 | 16 |  |
|  עולמי | בילבורד גלובל ללא ארצות הברית | 10 |  |
|  ארצות הברית | בילבורד הוט 100 | 69 |  |
|  ארצות הברית | מצעד שירי הרדיו | 32 |  |
|  ארצות הברית | מצעד השירים הדיגיטליים | 26 |  |
|  ארצות הברית | מצעד השירים העכשוויים למבוגרים | 1 |  |
|  ארצות הברית | מצעד הפופ איירפליי למבוגרים | 24 |  |
נתוני מכירות

| אזור | תואר | מכירות |
| --- | --- | --- |
| ניו זילנד (Recorded Music NZ) | 5× פלטינה | 150,000 |
סיכום
| בכל העולם | — | 150,000 |
בנייה מחנאית

מחנה קיץ ביער הזורע, שבט צהלה, 2002
בנייה מחנאית היא סוג של פעילות מחנאית המקובלת בתנועות הנוער.
הבנייה המחנאית מורכבת ברובה משימוש בסנאדות (ענפים חזקים, ארוכים וישרים) המחוברות זו לזו בעזרת חבלים, בכפיתות ובקשירות, אשר מקובעים לקרקע בעזרת בזנ"ט. המבנים קלים לבנייה ולפירוק, ובדרך כלל ארעיים.
בתנועות הנוער משמש תהליך הבנייה המחנאית כביטוי ליצירה עצמית, כאתגר עבור החניכים וכפעילות מגבשת ומהנה. על פי רוב מקימים החניכים את ה"מחנה" שלהם, ומציידים אותו במגוון מתקנים שימושיים כגון מתקן לתיקים, שער, מגדל שמירה, ספסלים, שולחנות אוכל, סככות צל וכו'.
ניתן גם לבנות בבנייה מחנאית דגמים שונים, מתקני ספורט שונים ואף רפסודות.
בתנועת הצופים, במכבי הצעיר, במחנות העולים ובאיחוד החקלאי ,חניכי ט'-יב' מגיעים אל מחנה הקיץ שלושה ימים לפני שאר החניכים, על מנת לבנות מבנים שימושיים גדולים ומבני ראווה כמו חדר אוכל, מחסן, חדר נושא ושער המחנה, שמטרתם לשפר את איכות החיים במחנה ואת מראהו. בחלק ממחנות הקיץ של הצופים אף מתקיימת תחרות בין השבטים על איכות הבנייה.
אופן הבניה המקובל מחלק את המבנה המחנאי המורכב ל"קלפים" (פיאות). את הקלפים בונים בנפרד על הקרקע ולאחר מכן מרימים את הקלפים ומחברים ביניהם. כך למעשה מירב הבניה מתרחשת על הקרקע.
רוב הבניות המחנאיות בארץ מתנהלות על פי חוזר מנכ"ל של משרד החינוך. לחוזר מנכ"ל יש מספר דרישות וכללים לדוגמה: סחיבת סנאדות נעשת בגרירה על הריצפה, גובה של מבנה לא יעלה על 7 מטרים, כל מתקן חייב לעבור בדיקה ולקבל אישור של מהנדס או הנדסאי ויש עוד כל מיני חוקים שעל פיהם מתנהלים
המהנדל

המהנדל (הלחם בסיסים של "מהנדס" ו"מנהל") הוא דגם חינוכי שפותח ב"נוער העובד והלומד", למדריך הבנייה המחנאית במחנה. המהנדל מתכנן ומשרטט ביחד עם החניכים את המבנים שיכיל המחנה מראש. בונה בעזרת שיפודי-עץ ודבק חם דגם של המבנה המחנאי אותו מתכוונים לבנות מסנדות, מתכנן את ה"קלפים", ומחלק את החניכים לפי רמת הבניה שלהם לתפקידים השונים במהלך הבניה עצמה כך שיוכלו לסייע זה לזה. התפקיד המקביל לתפקיד זה בצופים הוא יו"ר מבנה ובתנועת הנוער של האיחוד החקלאי נקרא אחראי מבנה (א. מבנה בקיצור).
גלריה

דגם בבניה מחנאית של חולצת תנועה של הנוער העובד והלומד
חניכים בונים מגדל עם סככה וסולם (יער כפר החורש קיץ 2009)
מגדל במחנה הנוער העובד ביער בן שמן, 1928)
בניה מחנאית של רפסודות
הערות שוליים

↑  נכונים תמיד: תנועת הצופים יצאה למחנות הקיץ המסורתיים, באתר ynet, 26 ביולי 2016
יצחק יעקובוביץ' (רב)

| --- | --- |

הרב יצחק יעקובוביץ' (מימין) בבית המדרש של ישיבת מרכז הרב, לצד הרב יהודה ויינגוט, ר"מ בישיבה
 לידה:  1958 (בן 67 בערך) ירושלים
 מדינה:  ישראל 
 השכלה:  ישיבת ניר קריית ארבע  ישיבת מרכז הרב 
 תחומי עיסוק:  הלכה, כשרות תלמוד
 רבותיו:  הרב אברהם שפירא הרב דב ליאור
 
הרב יצחק יעקובוביץ' הוא רבה של המועצה אזורית דרום השרון, ומחבר הספר 'אור יצחק'. לשעבר ראש מחלקת כשרות הייבוא ברבנות הראשית לישראל.
ביוגרפיה

החל את לימודיו התורנים בישיבת ניר והתקרב לרב דב ליאור, לאחר סיום מסלול ההסדר עבר לישיבת מרכז הרב שם התקרב לרב אברהם אלקנה שפירא ונהיה לאחד מתלמידיו הקרובים, בהיותו אברך בישיבה הוזמן בשנת תשמ"ג על ידו לשמש תחתיו בתפקיד ראש מחלקת כשרות הייבוא ברבנות הראשית תפקיד אותו מילא עד תום כהונתו בשלהי שנת תשנ"ג.
שירת כרב צבאי והגיע לדרגת רב-סרן. בשנת תשמ"ד הוציא לאור את הספר "אור יצחק" - פעילות מבצעית בצה"ל בעתות שלום ומלחמה על פי ההלכה. הספר מכיל כ-180 עמ'. הספר התפרסם עקב הפסק ובו מובא ההיתר לצרף חילונים למניין, פסק אותו ציטטו רבנים נוספים
בשלהי שנות התשעים התמנה לרבה האזורי של מועצה אזורית דרום השרון תפקיד בו הוא מכהן עד היום, לצד הרב יוסף שלוש.
מתגורר בשכונת קריית משה בירושלים.
הערות שוליים

↑  ישי קרוב, רבנים נגד לונדון, "משתלח במוסד הרבנות", באתר ערוץ 7, 20 בפברואר 2013
↑  הרב אבינר מצטט את הפסק
↑  הרב שרקי מצטט את הפסק
| --- | --- |
בקרת זהויות :  NLI: 987007438328605171  VIAF: 78148874597049621264   WorldCat (עם VIAF): 78148874597049621264
לזרוס

ערך זה עוסק בדמות בברית החדשה שהוחזרה לחיים. אם התכוונתם למשמעות אחרת, ראו .
| --- | --- |

תחיית לזרוס בציור של חואן מפלנדריה (אנ'), (1514–1517)
 לידה:  בית עניה
 חג:  29 ביולי 
 
קבר לזרוס בבית עניה
כנסיית לזרוס הקתולית בבית עניה
כנסיית לזרוס היוונית-אורתודוקסית בבית עניה
כנסיית לזרוס היוונית-אורתודוקסית בלרנקה
לָזַרוּס (מהשם העברי: אלעזר; באנגלית: Lazarus; ביוונית: Λάζαρος; בערבית: ليعازر, תעתיק: לִיעָאזְר), היה על פי המסורת הנוצרית אדם שמת וישו הקימו לתחייה. נס זה נחשב לאחד הנסים הגדולים ביותר שביצע ישו.
סיפור הנס

ב"בשורה על פי יוחנן" מסופר שישו הגיע לכפר בית עניה והתושבים עשו לו "משתה גדול". בין המסובים היו אלעזר ושתי אחיותיו, מרתא ומרים. מרתא משחה את רגלי ישוע בתמרוקים יקרים ועל פי הכתוב, ישוע ”אָהֵב אֶת מָרְתָא וְאֶת אֲחוֹתָה וְאֶת לֵעְזָר”. לאחר שישוע עזב את המקום חלה לעזר ועל אף בקשת מרתא ישו לא חזר לרפאו ואלעזר מת.
ישוע חזר לבית עניה ארבעה ימים לאחר מותו של לעזר ומרתא באה אליו בטענה ”אֲדֹנִי, אִלּוּ הָיִיתָ פֹּה, כִּי אָז לא מֵת אָחִי”. ולהלן השתלשלות הנס שעשה ישוע:
וַיֹאמֶר יֵשׁוּעַ: 'שְאוּ אֶת הָאֶבֶן מֶעָלֶיָה!' וַתֹּאמֶר אֵלָיו מָרְתָא אֲחוֹת הַמֵּת: 'אֲדוֹנִי, הֲרֵיהוּ בָּאָשׁ כִּי אַרְבָּעָה יָמִים לוֹ'. וַיֹאמֶר אֵלֶיהָ יֵשׁוּעַ: 'הֲלֹא אָמַרְתִּי לָךְ כִּי אִם תַּאֲמִינִי תֶּחֶזִי אֶת כְּבוֹד הָאֱלֹהִים'. וַיִשְֺאוּ אֶת הָאֶבֶן אֲשֶׁר הָמֵּת הוּשָם שָׁם וְיֵשׁוּעַ נָשָׂא אֶת עֵינָיו לַמָּרוֹם וַיֹאמֶר: 'אָבִי, כִּי עֲנִיתַּנִי. וְאֳנִי יָדַעְתִּי כִּי בְּכֹל עֵת תָּעֲנֵנִי, אוּלָם בָּעֲבוּר הָעָם הָזֶה אֲשֶׁר סְבִיבוֹתי דִיבָּרְתִּי, לְמַעַן יַאֲמִינוּ בִּי כִּי  אַתָּה שְׁלַחְתַּנִי'. וַיְהִי כִּכְלוֹתוֹ לְדַבֵּר, וַיִקְרָא בְּקוֹל גָּדוֹל: 'לֵעְזָר, קוּם צֵא!' וַיֵצֵא הַמֵּת וְיָדָיו וְרַגְלָיו כְּרוּכוֹת בְּתַכְרִיכִים וּפָנָיו לוּטִים בסוּדָר. וַיֹאמֶר אֲלֵיהֶם יֵשׁוּעַ: 'הַתִּירוּ אֹתוֹ וְיֵלֵך לְדָרְכּוֹ'.
משמעויות

תיאור זה של תחיית המת בבשורה על-פי יוחנן שונה באופיו מסיפורים דומים בבשורות הסינופטיות, בהן פעמים רבות לאחר עשיית הנס מבקש ישו שלא יספרו על כך. כאן, הוא מתעכב במטרה מכוונת לגרום למותו של לזרוס (אלעזר) כדי שתחייתו תגרום לאנשים להאמין בישו ובמסר שהביא לאנושות.
בתשובתו של ישו למרתה שאומרת לו "לו היית פה כי אז לא מת אחי", עונה ישו במילים הפותחות עד היום את תפילת האשכבה בהלוויות נוצריות: ”אָנֹכִי הַתְּקוּמָה וְהַחַיִּים, הַמַּאֲמִין בִּי יִחְיֶה גַּם כִּי יָמוּת. וְכָל הַחַי אֲשֶׁר יַאֲמִין בִּי לֹא יָמוּת לְעוֹלָם” (הבשורה על פי יוחנן, י"א, 26-25)
לזרוס חי חיים ארוכים, ואחרי מותו של ישו והקמת הכנסייה על ידי פאולוס הפך לבישוף חשוב בכנסייה הצעירה. יש המאמינים כי לזרוס נקבר בביזנטיון, ועצמותיו הועברו לאירופה כחלק מהביזה של מסעות הצלב.
עם זאת, מאחר שלפי האמונה הנוצרית מעשיו של האלוהים אינם הפיכים, ואת מי שאלוהים השיב לתחייה "לא הזמן ולא האדם יוכלו שוב להמית", יש נוצרים המאמינים שלזרוס מהלך עדיין בינינו, ומחכה לשובו של ישו בביאה השנייה.
עקב שובו מהמוות, ועקב האגדה על אורך חייו, הפך השם לזרוס לכינוי לאורך ימים והתחמקות ממוות, ומופיע כמשל ביצירות ספרותיות רבות.
קבר לזרוס

בעיירה אלעזריה, היא בית עניה, שוכן על-פי המסורת הנוצרית, קברו של אלעזר ועל שמו היא קרויה. באתר היו מספר כנסיות נוצריות במשך מאות שנים ובמאה ה-16, הוקם שם מסגד "אל-עוזיר". בין השנים 1952–1955 נבנתה הכנסייה הקתולית בחסות המסדר הפרנציסקני וב-1965 נבנתה כנסייה יוונית אורתודוקסית, בסמוך, ממערב לקבר.
הקבר בקפריסין

"כנסיית לזרוס הקדוש" (ביוונית: Ιερός Ναός Αγίου Λαζάρου, Ierós Naos Agíou Lazárou) היא כנסייה יוונית אורתודוקסית מסוף המאה ה-9 בלרנקה, קפריסין, חלק מהכנסייה של קפריסין (אנ'). על פי המסורת, לאחר שישו הקימו לתחייה, לזרוס נרדף ונאלץ לברוח מיהודה. הוא הגיע לקפריסין ושם הוא מונה על ידי פאולוס השליח וברנבא לתפקיד הבישוף הראשון של קיטיון (שמה הקדום של לרנקה). על פי המסורת לזרוס חי עוד שלושים שנה ובמותו נקבר שם בפעם השנייה והאחרונה ועל קברו נבנתה כנסייה זו. כיום כנסייה זו היא הכנסייה המרכזית בעיר.
הנצחה ומנהגים > שבת אלעזר

בבשורה על פי יוחנן מסופר כי ”שִׁשָּׁה יָמִים לִפְנֵי חַג הַפֶּסַח בָּא יֵשׁוּעַ לְבֵית עֲנִיָּה,  מְקוֹם  לְעָזַר, אֲשֶׁר הֵעִיר אוֹתוֹ מֵעִם הַמֵּתִים.” (יוחנן, י"ב, 1). הנצרות המזרחית האורתודוקסית מתייחסת לשבת, שמונה ימים לפני חג הפסחא כאל יום הקמתו לתחייה של לעזר.
הנצחה ומנהגים > יוון וקפריסין

אלעזר הקדוש היה הבישוף הראשון בקפריסין. לקראת שבת אלעזר אופים לחם לאזארקיה (אנ') . זהו לחם מתוק במקצת, מתובל בתבלינים ריחניים, וצורתו דומה לדמותו של אלעזר עטוף בתכריכים.
הנצחה ומנהגים > סרביה

חגיגת שבת לעזר מצוינת במסורת האורתודוקסית הסרבית בחלוקת ענפי ערבה, נהוג לקשור עליהם פעמונים קטנים.
הנצחה ומנהגים > בולגריה

"שבת לזרוס" מסמלת את התעוררות האביב של הטבע לחיים חדשים לאחר החורף וביום זה מקיימים "טקס חניכה" לנערות צעירות בשם לָזָארוּוָאן (Lazaruvane).
החוגגות, בנות 16 ומעלה, נקראות לָזָרְקִי (Lazarki) סובבות בקבוצות בין בתי הכפר, כשהן לבושות חגיגית ועונדות זרי פרחים על ראשן ושרות שירים לכל בן בית ומאחלות להן בריאות, אושר ופוריות. בחלקים מסוימים של בולגריה, בתום החגיגות, הבנות שמו את זריהן על משוט עץ, בחור רווק מטביע אותו בנהר והבת שהזר שלה צף ראשון תהיה זו שתתחתן לפני כל השאר. כמו כן, על פי האמונה הרווחת, ילדה לא יכולה להתחתן אלא אם כן השתתפה בטקס לזרובן.
ראו גם

כנסיית בן האלמנה
טקסון לזרוס
בכה ישו
לקריאה נוספת

אפי זיו, הצופן הנוצרי באמנות, אור יהודה: כנרת, זמורה-ביתן, 2015, עמ' 159, מסת"ב 978-965-566-137-8
הערות שוליים

↑  Father Demetrios Serfes - Life Of Saint Lazarus, web.archive.org, ‏2009-09-22
↑  Eli K. Giannopoulos, Lazarakia bread recipe (Greek Easter Lazarus breads), My Greek Dish, ‏2021-03-01 (באנגלית)
↑  Lazarakia, Monastiriaka (באנגלית)
↑  Lazarus Saturday and Palm Sunday | Serbian Orthodox Church [Official web site], arhiva.spc.rs
↑  Spring Awakening, Youth and Love Are Celebrated on Lazarus Saturday in Bulgaria, www.bta.bg (באנגלית)
| --- | --- |
בקרת זהויות :  NLI: 987007271740805171  PLWABN: 9810636082305606  BnF: cb12421301z (data)  GND: 118570420  ISNI: 0000 0003 7465 8086  LCCN: n81131804  NKC: xx0221835  NLA: 61539915  VIAF: 169093112   WorldCat (עם VIAF): 169093112 
קבר לזרוס, צולם ב-1906
לחם לזארקיה המדמה את לעזר בתכריכיו
דן נמט

| --- | --- |

דן נמט, 2023
 לידה:  13 בדצמבר 1964 (בן 60) 
 תפקידים:  רופא ילדים, רופא ספורט 
 
דן נמט (נולד ב-13 בדצמבר 1964) הוא רופא מומחה ברפואת ילדים והמנהל הרפואי של הוועד האולימפי בישראל. מאז 2017 נבחר מדי שנה על ידי מגזין פורבס בין הרופאים הטובים ביותר בישראל, בעיקר בתחום רפואת ילדים, רפואת ספורט והשמנה. אלוף ישראל בעבר בהדיפת כדור ברזל וביידוי פטיש.
ביוגרפיה

בצעירותו עסק נמט בתחומי ספורט מגוונים, והיה אלוף ישראל בהדיפת כדור ברזל וביידוי פטיש. בשנים 1982 עד 1990 היה חבר נבחרת ישראל באתלטיקה, וייצג את ישראל בתחרויות בינלאומיות.
השכלה

בשנת 1993 סיים נמט לימודי רפואה בפקולטה לרפואה באוניברסיטת בן-גוריון.
בשנת 1998, סיים בהצטיינות התמחות ברפואת ילדים, במרכז הרפואי מאיר.
בשנת 2001 סיים לימודי תעודה ברפואה שיקומית וברפואת ספורט באוניברסיטת תל אביב.
ב-2003 סיים התמחות ברפואת ספורט ילדים באוניברסיטת קליפורניה באירוויין.
בשנת 2010 סיים תואר שני במנהל מערכות בריאות בפקולטה למינהל באוניברסיטת תל אביב.
בשנת 2021 קיבל נמט דיפלומה ברפואת ספורט, מטעם הוועד האולימפי הבין-לאומי.
עיסוקים מקצועיים

משנת 2016 עד 2018, שימש נמט כסגן מנהל בית החולים מאיר.
משנת 2018 משמש כמנהל מרכז הספורט והבריאות לילדים ונוער. נמנה עם צוות חטיבת הילדים במרכז הרפואי מאיר.
ב-14 במאי 2018 מונה למנהל הרפואי של הוועד האולימפי בישראל. חבר בוועדה הרפואית של הוועד האולימפי האירופאי.
במסגרת שיתוף הפעולה בין הוועד האולימפי למרכז הרפואי מאיר פרופ' דני נמט, כמנהל מרכז הספורט לילדים ונוער במרכז רפואי מאיר והמנהל הרפואי של הוועד האולימפי בישראל, יוזם מדי שנה אירוע פעילות, שבהם ספורטאים אולימפיים מלווים את ילדי מרכז הספורט לילדים ונוער במאיר ומנחילים להם באימונים משותפים את הערכים האולימפיים, ביניהם מצוינות, כבוד וידידות.
דן נמט פרופסור מן המניין, בחוג לרפואת ילדים באוניברסיטת תל אביב, ונמנה עם הסגל האקדמי בבית הספר ללימודי המשך. כמו כן, הוא מכהן כסגן הדיקן בפקולטה לרפואה באוניברסיטת תל אביב. הוא עוסק במחקר בנושא פעילות גופנית ותזונה של ילדים ונוער, והשפעתן על הבריאות. כמו כן, חוקר את השפעת הפעילות גופנית על גדילה והתפתחות, על בריאות העצם, על השמנה, על הפרעות קשב וריכוז ועוד. הוא חוקר גם היבטים רפואיים של העיסוק בספורט תחרותי, ומרצה בישראל ובעולם בתחומי רפואת ילדים, פעילות גופנית, תזונה וקידום הבריאות.
נמט משרת במילואים בדרגת סגן אלוף, ושימש כרופא האחראי של יחידת החילוץ וההצלה הארצית. הוא השתתף בחילוצים באזורי אסון, רעידות אדמה, צונמי ועוד, בישראל וברחבי עולם. בשנת 2012 נכלל בין מצטייני ראש המטה הכללי במערך המילואים.
נמט חבר בוועדה הרפואית של האו"ם לתחום רפואת החילוץ.
רופא משלחת ישראל במשחקים האולימפיים באולימפיאדת טוקיו (2020) ואולימפיאדת פריז (2024).
חיים אישיים

דן נמט נשוי למיכל ויש להם שלושה ילדים. הזוג מתגורר בכפר סבא.
הערות שוליים

↑  פרופסור נמט ברשימת הרופאים הטובים בארץ של מגזין פורבס, באתר צומת השרון רעננה, ‏2017-06-15
↑  אתלט עבר מונה לרופא האולימפי בישראל, באתר www.iaa.co.il
↑  מרכז ספורט ובריאות לילדים ולנוער | מרכז רפואי מאיר, באתר hospitals.clalit.co.il
↑  חטיבת הילדים | מרכז רפואי מאיר, באתר hospitals.clalit.co.il
↑  הוועד האולימפי | פרופ' דני נמט מונה למנהל הרפואי של הוועד האולימפי בישראל
↑  אסי ממן,'"`UNIQ--nowiki-00000000-QINU`"'כבוד: התפקיד שקיבל פרופ' דני נמט באירופה, באתר ynet, 14 בינואר 2022
↑  אייל יצחקי, עשרות השתתפו בחגיגה אולימפית במרכז רפואי מאיר, צומת השרון, 06 ביולי 2023
↑  אייל יצחקי, המאירים, ראיון חובה לכל הורה | כיצד לטפל בהשמנת ילדים ולדאוג שיהיו בריאים ומאושרים, צומת השרון, 03 באוקטובר 2023
↑  דן נמט,'"`UNIQ--nowiki-00000003-QINU`"'ההבדל בין ילד רזה לשמן: 200 קלוריות בלבד, באתר ynet, 12 בספטמבר 2013
↑  אריה אברמזון, כך מטפלים במרכז הספורט לבריאות ילדים במאיר בילדים עם עודף משקל, צומת השרון, 08 בפברואר 2018
↑  אסף לבנון בשיתוף המרכז הרפואי מאיר, "המבוגרים יכולים להשפיע על
השמנת ילדים, כאן ועכשיו", עיתון הארץ, עמ' דף 9
↑  מרכז ספורט ובריאות לילדים ונוער מרכז רפואי מאיר, ספר של דני, באתר מרכז ספורט ובריאות לילדים ונוער מרכז רפואי מאיר
↑  MEDICAL WORKING GROUP – INSARAG